Man op kleinhoewe geskietArgieffoto: Reint Dykema ŉ 33-jarige man is Vrydagaand ernstig beseer toe ŉ aanvaller hom in die skouer geskiet het tydens ŉ aanval op ŉ kleinhoewe in Gauteng. Kapt. Thuvhulawi Tshilate, woordvoerder van die polisie, het gesê die voorval het omstreeks 20:30 op die Spaarwater-hoewes in Heidelberg-Noord plaasgevind. ŉ Aantal mans het glo saam met hul vriendinne om die vuur gesit en kuier toe drie gewapende mans hulle oorval het en beveel het om op die grond te gaan lê. “Die man het die aanvallers gekonfronteer en is toe geskiet,” het Tshilate gesê. “Die verdagtes het die man in sy wit Opel Corsa gelaai en hom by die Vosloorus-nedersetting afgelaai en sy motor ŉ paar meter verder gelaat,” het Tshilate gesê. Die verdagtes het op die vlug geslaan met ŉ onbekende hoeveelheid geld. Die beseerde slagoffer is na die Heidelberg-hospitaal geneem vir mediese behandeling. Die polisie het enigiemand met inligting oor die voorval gevra om hul naaste polisiestasie te kontak.